Klag gelê ná storting van ongebruikte mediese voorraad in LichtenburgFoto: AfriForum AfriForum het in samewerking met een van sy lede, Jan Coetzee, ŉ klag van onwettige mediese afvalstorting by die plaaslike polisiestasie in Lichtenburg ingedien nadat ŉ groot hoeveelheid ongebruikte mediese voorraad op die stortingsterrein gevind is. Dié voorraad, wat nog geseël is, is langs die pad by die oop stortingsterrein gegooi. Die risiko bestaan dat kinders en volwassenes hierdie medikasie kan bekom en gebruik. Dít kan lewensgevaarlik wees en daarom moet dit dringend verwyder word. Die stasiekommissaris en die departement van gesondheid het die terrein besoek nadat hulle gekontak is om ondersoek in te stel. “Ingevolge die wet is dit munisipaliteite se verantwoordelikheid om toe te sien dat stortingsterreine reg bestuur word,” het Marcus Pawson, AfriForum se provinsiale koördineerder vir Noordwes, gesê. “Dit is onaanvaarbaar dat die stortingsterrein so swak bestuur word. Dit lyk asof daar reeds van die ongebruikte mediese voorraad gevat is,” het Johan Swart, bestuurslid van die Lichtenburg-tak, gesê. “Sou hierdie ongebruikte mediese voorraad nie onmiddellik deur die munisipaliteit verwyder word nie, sal AfriForum dit self na ’n geskikte terrein neem.”